Í hættumati vegna snjóflóða á Flateyri var gert ráð fyrir því að flóð gætu í verstu aðstæðum farið yfir varnargarða að hluta . Ekki var talin hætta á því í gær í mati ofanflóðavaktar Veðurstofunnar , en annað flóðanna sem féll við Flateyri fór á húsið við Ólafstún 14 . Magni Hreinn Jónsson , sérfræðingur á ofanflóðavakt Veðurstofunnar , segir í samtali við mbl.is að ekki sé enn hægt að segja til um stærð og umfang flóðanna . Starfsfólk Veðurstofunnar sé á leið með varðskipinu Þór til Flateyrar og líklega verði ekki hægt að meta aðstæður fyrr en um hádegi þegar veðrið skánar . Hann segir þó áfram von á éljaveðri fram eftir degi og því verði erfitt að ná utan um heildarumfangið strax . Magni segir að það þurfi að skoða mjög vel hvernig farvegur flóðanna hafi verið , sérstaklega þess sem kom úr Innra-Bæjargili , en þaðan kom vestara flóðið . Hluti flóðsins fór yfir varnargarðana fyrir ofan bæinn , þrátt fyrir að Veðurstofan hafi ekki metið hættu á því í gær . Eins og fyrr segir gerði hættumat fyrir snjóflóð á Flateyri ráð fyrir því að við verstu aðstæður gæti hluti flóðs farið yfir garðana . Fjögur hús höfðu verið rýmd á Flateyri fyrir flóðin í gær , en allt voru það atvinnuhúsnæði . Þá höfðu einnig hús á Ísafirði verið rýmd . Hættusvæði eru metin á skalanum A til C þar sem C-svæði eru hættumestu svæðin . Ekkert íbúðarhúsnæði á Flateyri flokkast undir B - eða C-svæði , en Ólafstún 14 er hluti af A-svæði eins og nokkur önnur íbúðarhús . Fyrir komu varnargarðanna voru öll efri hús byggðarinnar á C-svæði . Gripið var til frekari rýmingar á sveitabæjum á Vestfjörðum í nótt , en aðspurður segir Magni að áfram verði fylgst með gangi mála og metið hvort grípa þurfi til frekari rýmingar í dag . Magni segir að hættuástandið lagist ekki fyrr en veðri sloti eftir hádegi í dag , en mest snjóflóðahætta myndast í skjólhlíðum . Undanfarið hefur verið sterk norðaustanátt á svæðinu og féllu bæði flóðin á Flateyri , sem og flóðið í Súgandafirði við Norðureyri , úr suðurhlíðum . Magni segir að flóð eins og það sem varð í Súgandafirði séu þekkt . Þar féll flóð úr fjallinu til móts við Suðureyri og olli flóðbylgju sem skall á bæinn . Magni segir svipuð flóð þekkt á síðustu tuttugu árum .